Kanada avaliku julgeoleku minister Ralph Goodale teatas, et Kanada ei lase end Hiina survest heidutada.
Hiina ähvardas Kanadale kätte maksta, kui Hiina telekomihiiul Huaweil keelatakse tarnida 5G võrgu seadmeid. Levivad süüdistused, et Huaweid kontrollib Hiina Kommunistlik Partei või et Hiina keskvõim nõuab Huaweilt Hiina luure abistamist.
Huawei võrguseadmete kasutuselevõttu on piiranud USA, Austraalia, Jaapan ja teised riigid.
Goodale rõhutas reedel, et Kanada on rohkem kui selgelt öelnud, et ei kavatse oma riiklikku julgeolekut ohtu panna.
«See on raske väljakutse, kuid me ei lase end heidutada eemale sellest, mis on meie arvates õige ja mis meie hinnangul on Kanada huvides,» lausus ta.
Hiina suursaadik Kanadas Lu Shaye hoiatas neljapäeval tagajärgede eest, kui Kanada ei luba Huaweil osaleda riigi uues 5G võrgus.
Kanada ja selle julgeolekuametid uurivad, kas Huawei seadmete kasutamine on hea mõte. Selgusele üritatakse jõuda ajal, mil sidefirmad valmistuvad 5G tehnoloogia kasutuselevõtuks.
5G võrguga tahetakse toetada andmesidevõrkude laienemist, et saaks kasutusele võtta suuremat andmemahtu nõudvaid meditsiiniseadmeid, isesõitvaid autosid ja muud tehnoloogiat. Sellega aga võivad tekkida turvaaugud ning valitsused on hakanud pidama telekomivõrke strateegilisteks varaks.